

Rīgā

12.04.2017. Nr. 1-23/97

**Tieslietu ministrijai**

tm.kanceleja@tm.gov.lv

*Par maksātnespējas regulējuma uzlabošanu*

Latvijas Republikas uzņēmējus pārstāvošās organizācijas – Latvijas Darba devēju konfederācija, Latvijas Komercbanku asociācija un Ārvalstu investoru padome Latvijā (turpmāk – organizācijas) – augsti novērtē Tieslietu ministrijas paveikto darbu maksātnespējas regulējuma uzlabošanā un tiesiskas vides nodrošināšanā valstī. Tomēr, izskatot piedāvātos Maksātnespējas likuma un Civilprocesa likuma grozījumus, organizācijas uzskata, ka prioritāri būtu jānodrošina jau spēkā esošā Maksātnespējas likuma piemērošana. Organizāciju pārstāvji ir tikušies ar jauno Maksātnespējas administrācijas (turpmāk – MNA) vadību un ar Valsts policijas Ekonomisko noziegumu apkarošanas pārvaldes (turpmāk – ENAP) pārstāvjiem un saredz zināmu progresu šo uzraudzības un izmeklēšanas institūciju darbā. Organizācijas atzinīgi novērtē MNA vadības ieceri izveidot maksātnespējas administratoru uzraudzības risku vadības sistēmu, kā arī ciešākas sadarbības veidošanu ar uzņēmējiem, lai veidotu MNA ātrākas reaģēšanas spējas uz likumpārkāpumu apturēšanu un novēršanu. Organizācijas pozitīvi vērtē lēmumu veidot speciālu nodaļu ENAP sastāvā īpaši smagu ekonomisko noziegumu izmeklēšanā, un ir apliecinājušas gatavību sniegt iespējamo palīdzību darbinieku apmācībā. Minēto institūciju sekmīga darbība ir svarīgs priekšnoteikums pārliecības par nesodāmību izbeigšanai.

Vienlaikus organizācijas norāda, ka pašreizējais abu institūciju finansējums nav uzskatāms par pietiekamu un ir apdraudēta vairāku iniciatīvu realizācija. Kā piemēru organizācijas min neatrisināto jautājumu par finansējumu, kas paredzēts maksātnespējas administratoru regulāro pārskatu publiskas pieejamības nodrošināšanai. Šo pārskatu pieejamības nodrošināšana organizāciju ieskatā ir vitāli svarīga, lai tiktu atjaunota sabiedrības uzticība maksātnespējas procesu godīgai norisei.

Izvērtējot MNA pašreizējās iespējas un paredzētos attīstības virzienus, organizācijas rosina uz laiku atlikt  likumdošanas grozījumu izstrādi attiecībā uz maksātnespējas administratoru loka paplašināšanu, kas prasītu papildu MNA resursus, un koncentrēties uz jau esošā regulējuma piemērošanas jautājumiem un atbalstu MNA jaunajām iniciatīvām.

Latvijas Darba devēju konfederācijas

 ģenerāldirektore L. Meņģelsone

Latvijas Komercbanku asociācijas

valdes priekšsēdētāja S. Liepiņa

Ārvalstu investoru padomes

valdes priekšsēdētāja Z. Elksniņa-Zaščirinska